Hoeveel moet jy op ontspanning en vermaak bestee? - Jou Geld | Solidariteit WêreldJou Geld | Solidariteit Wêreld
Tuis › Artikels › Hoeveel moet jy op ontspanning en vermaak bestee?
Maandag | 09 April | 2018
Data in Statistiek Suid-Afrika se oorsig oor lewensomstandighede (Living Conditions Survey – LCS) verskaf ŉ uiteensetting van hoe die gemiddelde Suid-Afrikaanse huishouding hulle geld oor ŉ tydperk van een jaar bestee.
Die LCS het bevind dat die gemiddelde Suid-Afrikaanse huishouding in 2015 bestaan het uit drie tot vier persone, met ŉ gemiddelde jaarlikse inkomste en verbruikersuitgawe van R138,168 en R103,293 onderskeidelik.
ŉ Interessante bevinding was dat huishoudings gemiddeld meer aan ontspanning en kultuur (3,81%) as op onderwys (2,45%) bestee.
“As jy nie oor ŉ begroting beskik nie, kan die geld wat jy hier op ŉ middagete en daar op ŉ aandete bestee, opbou,” sê Tom Corley, ŉ finansiële beplanner, rekenmeester en skrywer. “En dit mag die redes wees waarom jy nie jou bankbalans bokant ŉ sekere syfer sien styg nie.”
Om die waarheid te sê, streng bestedingsgewoontes is een ding wat baie ryk persone prioritiseer en baie nie-ryk persone nie, voeg Corley by. “Die meerderheid ryk mense lewe onderkant hulle inkomste deur onnodige uitgawes tot die minimum te beperk.”
So, wat is die meeste wat jy aan ontspanning en vermaak behoort te bestee?
Volgens Corley is die magiese syfer 10% van jou maandelikse netto-salaris, of wat jy huis toe neem na aftrekkings.
“Dié 10%-syfer dek besoeke aan restaurante, kroeë en om te gaan fliek. Die manikuur, masseersessie, boetiek, fiksheidklas of uitstappie wat jy jouself nou en dan gun? Dit val ook in hierdie kategorie.”
As jy byvoorbeeld weet jy neem elke maand R18,000 huis toe, behoort jy nie meer as R1,800 vir die hele maand aan vermaak en ontspanning te bestee nie.
“Hierdie syfer mag na baie klink, maar as jy verlede maand se kredietkaartrekening nagaan, mag jy verbaas wees om te vind dat jy dit oorskry het.”
Wanneer jy ŉ streng begroting handhaaf, kan dit maklik wees om te tob oor die dinge wat jy nie kan bekostig om te doen nie. As jy egter ŉ kopskuif maak en ŉ bietjie kreatiwiteit toepas, kan dit tot ure se pret lei. Om bordspeletjies te speel, ŉ piekniek te hou of ŉ karaoke-aand tuis te reël is ŉ paar voorbeelde van goedkoop, pret-aktiwiteite.
Business Tech: https://businesstech.co.za/news/finance/154123/heres-what-the-average-south-african-household-budget-looks-like/